# Ambassade

### Fra Wikipedia, den frie encyklopædi

Du har nye beskeder (forskel fra næstsidste redigering).

En ambassade er en diplomatisk repræsentation i et fremmed land. Ambassadens opgaver består navnlig i:

- at repræsentere udsenderstaten i modtagerstaten,
- at beskytte udsenderstatens og dens statsborgeres interesser i modtagerstaten inden for de af folkeretten tilladte rammer,
- at forhandle med modtagerstatens regering,
- på enhver lovlig måde at skaffe sig oplysning om forhold og udvikling i modtagerstaten og indberette herom til udsenderstatens regering,
- at fremme de gode forbindelser og udvikle de økonomiske, kulturelle og videnskabelige forbindelser mellem udsenderstaten og modtagerstaten.

Desuden kan en ambassade varetage alle de opgaver, som et konsulat kan varetage.

Ambassaden ledes af en udsendt embedsmand, normalt med rang af ambassadør, og er derudover bemandet med udsendte og lokalt ansatte medarbejdere.

Ambassaden er beliggende i det fremmede lands hovedstad eller regeringssæde, og for at lette ambassadernes arbejde tilstås de visse immuniteter og privilegier, som er fastlagt i Wienerkonventionen om diplomatiske forbindelser.

Et ambassadekontor er en afdeling af en ambassade, som ligger i et andet land. Ambassadøren vil som oftest være sideakkrediteret fra dette andet land, mens ambassadekontoret i det daglige ledes af en chargé d'affaires a.i.

I Berlin ligger de nordiske landes ambassader på samme grund. Ambassaderne blev indviet i 1999. Også i en række andre lande har to eller flere nordiske lande et samarbejde om lokaler, ofte benævnt kancellier.

## [redigér] De danske ambassader

Danmarks ambassade i Reykjavik, Island

Danmark har 80 ambassader i udlandet inklusive 2 ambassadekontorer. De danske ambassaders hovedopgaver er:

### [redigér] Varetagelse af Danmarks udenrigspolitiske og økonomiske interesser

Ambassaderne fremmer danske politiske og økonomiske interesser ved at analysere og vurdere opholdslandenes indenrigs- og udenrigspolitiske forhold.

De danske beslutningstagere benytter disse analyser og vurderinger, når de skal træffe beslutninger af betydning for Danmark og for opholdslandet.

Ambassaderne udarbejder analyserne på baggrund af et indgående kendskab til opholdslandets forhold. Et kendskab som ambassaderne blandt andet har gennem fortrolige kontakter til landets politikere og myndigheder.

Hvad der kan være relevant for ambassaderne at analysere afhænger af, om der for eksempel er tale om et EU-land eller et udviklingsland. I EU-landene følges holdningerne til EU-samarbejdet meget tæt. Det kan være er konkret emne, hvor Danmark har særlige interesser i at sikre et bestemt resultat under forhandlingerne. Eller det kan være opholdslandets holdning til den fremtidige udvikling af EU-samarbejdet.

I andre lande kan analyserne og vurderingerne omhandle eksempelvis den sikkerhedspolitiske situation, om der er fare for terrorisme, og om opholdslandet respekterer menneskerettigheder og demokrati. Analyserne omfatter også fattigdom og en eventuel flygtningesituation. Endelig bedømmer ambassaderne mulighederne for handelssamarbejde.

For at fremme danske interesser forsøger ambassaderne også at påvirke meningsdannelsen i opholdslandet, når landets myndigheder skal træffe politiske beslutninger af interesse for Danmark. Gennem kontakt til opholdslandets politikere, embedsmænd, organisationer og medier kan ambassaderne påvirke opholdslandets stillingtagen til et emne, der behandles i eksempelvis EU eller FN.

### [redigér] Forvaltning af dansk udviklingsbistand

Ambassaderne i udviklingslandene gennemfører og styrker kvaliteten af den danske udviklingsbistand.

De sikrer, at de enkelte udviklingsprogrammer og -projekter gennemføres som planlagt, og ambassaderne fører kontrol med, at der udarbejdes rapporter over arbejdet, bliver aflagt regnskab og foretaget ekstern revision af brugen af midlerne.

Danmark stiller visse betingelser for bistanden. Danmark kræver for eksempel god regeringsførelse i modtagerlandene. Altså at regeringen leder landet på en acceptabel måde. Ambassaderne er Danmarks forlængede arm i arbejdet med at støtte modtagerlandenes bestræbelser med at lave reformer inden for områder som uddannelse og sundhed og med at styrke erhvervslivets rolle i den økonomiske udvikling.

At bekæmpe fattigdom, afhjælpe miljøproblemer, hjælpe flygtninge i deres nærområder og at fremme demokrati og respekt for menneskerettigheder har også høj dansk prioritet.

Ambassaderne er i løbende dialog med opholdslandenes myndigheder for at give udviklingsbistanden gennemslagskraft. Ambassadernes daglige samarbejde med myndighederne sikrer, at udviklingsbistanden slår igennem i modtagerlandenes egen politik og forvaltning, hvor den virkelig gør nytte

### [redigér] Fremme af dansk eksport og udenlandske investeringer i Danmark (Danmarks Eksportråd)

Det sker ved at rådgive og samarbejde med danske virksomheder for at sælge danske varer i udlandet og for at etablere danske virksomheder i udlandet. Repræsentationerne udarbejder blandt andet markeds- og konkurrenceoplysninger og undersøger afsætningsmulighederne i opholdslandet.

Ambassaderne arrangerer besøgsprogrammer for danske virksomheder, som ved selvsyn ønsker at undersøge det lokale marked.

Derudover promoverer ambassaderne Danmark til udenlandske investorer for at få udenlandske virksomheder til at investere i Danmark.

Ambassaderne opbygger netværk mellem danske og udenlandske handels- og interesseorganisationer. Endelig er en vigtig del af eksportarbejdet at finde nye forretningsområder og påbegynde projekter, der kan føre til forretningsmuligheder

### [redigér] Hjælpe nødstedte danskere i udlandet

En vigtig og stor del af arbejdet for en ambassade er at behandle visumansøgninger og ansøgninger om opholdstilladelse fra udenlandske statsborgere. I 2005 behandledes 75.500 visumansøgninger og 13.686 ansøgninger om opholdstilladelse.

Ambassaderne hjælper nødstedte danskere i udlandet. Danske rejsende kan f.eks. blive udsat for tyveri, overfald, tab af dokumenter, ulykker, sygdom, naturkatastrofer, uroligheder eller dødsfald. I de senere år har det drejet sig om 80-100 personer. Hjælpen kan f.eks. bestå i besøg i fængslet, overførsel af penge eller kontakt til myndigheder og advokater.

Danske ambassader har en særlig opgave med at bidrage til Udenrigsministeriets rejsevejledninger med oplysninger om risiko på grund af krig, terrorisme, uroligheder, naturkatastrofer mv.

### [redigér] Udbredelse af kendskabet til Danmark og til dansk kultur

Ambassaderne udbreder kendskabet til Danmark og til dansk kultur ved at:

- give generel information om Danmark til offentligheden og medierne i opholdslandet
- arrangere danske kulturelle begivenheder i opholdslandet
- finde sponsorer til kulturarrangementer med dansk deltagelse
- formidle kontakt mellem danske og udenlandske kultur- og uddannelsesinstitutioner
- fremme udenlandsk turisme i Danmark.

### [redigér] Udførelse af logistiske opgaver

Ambassaderne står for at organisere besøg af medlemmer af det danske kongehus, danske ministre, folketingsudvalg og andre politikere, organisationer og journalister.

### [redigér] Nye ambassader 2007

I løbet af 2007 er der på finansloven bevilget midler til oprettelse af nye ambassader som konsekvens af en af Udenrigsministeriet foretaget analyse af globaliseringens konsekvenser for udenrigstjenesten. De nye ambassader omfatter følgende lande: Argentina (Buenos Aires, genåbning), Australien (Canberra, genåbning), Jordan (Amman), Libanon (Beirut, opgradering fra ambassadekontor), Marokko (Rabat, genåbning), samt et handelskontor i Qatar (Doha).

## [redigér] Eksterne henvisninger

- Danmarks ambassader
- Udenlandske ambassader og konsulater & Danmarks ambassader og konsulater

Diplomati

Myndigheder: Ambassade | Den Hellige Stol | Generalkonsulat | Gesandtskab | Handelskontor | Konsulat | Protokol | Udenrigsministeriet | Udenrigsministerium | Udenrigstjenesten | Vicekonsulat
Personer: Ambassaderåd | Ambassadesekretær | Ambassadør | Attaché | Chargé d'affaires | Diplomat | Doyen | Generalkonsul | Gesandt | Konsul | Kurér | Ministerråd | Nuntius | Protokolchef | Udenrigsråd
Udtryk: Agrement | Aide-mémoire | Akkreditiver | Demarche | Depeche | Diplomati | Diplomatisk immunitet | Diplomatisk mission | Diplomatisk note | Diplomatpas | Eksekvatur | Kancelli | P.M. | Persona non grata | Rappelskrivelse | Sideakkreditering | Wienerkonventionen
Se også: Kategori:Diplomati

Hentet fra "http://da.wikipedia.org../../../a/m/b/Ambassade.html"

Kategorier: Diplomati | Bygninger, konstruktioner og anlæg

##### Views

- Artikel
- Diskussion
- Nuværende version

##### deltagelse

- Velkommen
- Skribentforside
- Projekter
- Seneste ændringer
- Hjælp

##### organisation

- Donation
- Kontakt os

##### Søg

##### Andre sprog

- Български
- Deutsch
- English
- Español
- Français
- עברית
- Nederlands
- 日本語
- Polski
- Simple English
- Suomi
- Svenska
- 中文